《寓龙池庵日显师以风雅相质赠此以广其志》
清代·成鹫

读书万卷无一得，寻行数墨知何益。丈夫耻做文字禅，怕与时人号诗伯。

不见黄梅舂米卢，胸中一字全不识。腰间石烂骨皮穿，倩人夜半书廊壁。

祖翁田地坦坦平，儿孙莫更栽荆棘。我在罗浮古洞来，蒲团坐老青山色。

焚尽诗书始出门，门前大道如弦直。南行取路过龙池，龙池之水清且碧。

春风菡萏次第花，赤梢鲤鱼长八尺。眼中明月夺鲸鲵，夜光照见池头客。

相逢知我老诗僧，舍却摩尼问沙砾。笑倾栲栳掷还君，莫昧圆明缀衣祴。

捩转前车戒后车，少壮及时须努力。扑破奚囊未了绿，斩断葛藤千七百。

老僧拭目池上看，雨似盘倾雷霹雳。金鳞透网出重关，方笑蠹鱼心眼窄。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。